ג'ק ג'ייקובס

ג'ק ג'ייקובס (באנגלית: Jack H. Jacobs;‏ 2 באוגוסט 1945) הוא קולונל בדימוס בצבא ארצות הברית שעוטר במדליית הכבוד על פעולותיו במלחמת וייטנאם. היום הוא הפרשן הצבאי של ערוץ החדשות MSNBC. ג'ק ג'ייקובס נולד ב-2 באוגוסט 1945 בברוקלין, ניו יורק. ב-1966 לאחר קבלת תוארי ה-B.A וה-M.A מאוניברסיטת ראטגרס שבניו ג'רזי הוא התגייס לצבא כחלק משירותו בעתודה האקדמית של ארצות הברית. הוא הוסמך כקצין ח"יר בדרגת לוטננט, התנדב לכוחות המוטסים של צבא ארצות הברית, הוסמך כצנחן ושימש כמפקד מחלקה בהדיוויזיה המוטסת ה-82. בהמשך שימש כקצין מבצעים בגדוד חיל רגלים של אוגדת חיל הרגלים ה-7 ומפקד גדוד חיל הרגלים ה-4 של אוגדת חיל הרגלים ה-10 בפנמה. הוא הוצב בווייטנאם פעמיים, שם שימש יועץ לגדודי חיל הרגלים הווייטנאמים. ב-1969 הוא עוטר במדליית הכבוד בעבור גבורה יוצאת דופן בשדות הקרב של וייטנאם. בנוסף הוא עוטר שלוש פעמים בכוכב הארד, פעמיים בכוכב הכסף ופעמיים בלב הארגמן. ג'ייקובס שירת כמרצה באקדמיה הצבאית הלאומית של ארצות הברית בוסט פוינט ובקולג' הצבאי הלאומי של האוניברסיטה לביטחון לאומי בוושינגטון די. סי. לאחר שחרורו מהצבא הוא הקים חברת השקעות, שניהלה השקעות בינלאומיות בהיקף של 2.2 מיליארד דולרים ומאוחר יותר נמכרה לדויטשה בנק. לאחר מכן הוא הקים במשותף חברה דומה עבור חברת ההשקעות ליהמן ברדרס. הוא חבר במועצה האמריקנית ליחסים בינלאומיים וסגן יושב ראש קרן מדליית הכבוד. בנוסף הוא יועץ צבאי עבור NBC ו-MSNBC. ג'ייקובס נשוי ויש לו שני בנים ובת, הוא חי בניו ג'רזי. הענקת המדליה נומקה כך: "בעבור אבירות ואומץ לב ברורים, בסכנו את חייו מעל ומעבר לדרישות התפקיד. סרן ג'ק ג'ייקובס (אז סגן), חיל הרגלים, הבדיל את עצמו מהכלל כשהוא שירת בתור עוזר ליועץ הגדוד ה-2 בחטיבת חיל הרגלים ה-16 של אוגדת חיל הרגלים ה-9 בצבא הרפובליקה של וייטנאם. הגדוד ה-2 התקדם במטרה ליצור מגע עם האויב כאשר לפתע מצא עצמו תחת אש מקלעים ומרגמות כבדה של גדוד וייטקונג שהיה ממוקם בבונקרים מבוצרים. בזמן שהגדוד התקדם והתארגן להתקפה האש התחזקה ובלמה את התקדמותו, סרן ג'ייקובס שהיה חלק מחוליית הפיקוד של פלוגת החוד זימן והכווין סיוע אווירי כנגד עמדות האויב ובכך איפשר את חידוש ההתקפה אך האש התחזקה שוב וחוליית הפיקוד ספגה נפגעים, ביניהם מפקד הפלוגה. כתוצאה מכך ההתקפה נפסקה והחיילים החלו להתפזר. למרות שנפצע מרסיסים של פצצת מרגמה, סרן ג'ייקובס לקח את הפיקוד על הפלוגה, הורה על נסיגה מהעמדות החשופות וייצב מתחם הגנה. כשדם רב ניגר מהפצעים שבראשו ופוגם בראייתו, סרן ג'ייקובס, בהתעלמות מוחלטת מביטחונו האישי, חזר תחת אש כבדה כדי לפנות יועץ פצוע קשה למקום מבטחים באזור מיוער שם הגיש לו עזרה ראשונה שהצילה את חייו. לאחר מכן הוא חזר שוב תחת אש אוטומטית כבדה על מנת לפנות את מפקד הפלוגה. סרן ג'ייקובס המשיך לחלץ את הפצועים ואת נשקם משדות האורז הפתוחים שטופי האש. ב 3 מקרים שונים, סרן ג'ייקובס נתקל והבריח חוליות וייטקונג שחיפשו אחר חיילים פצועים ונשק כשהוא הורג 3 ופוצע מספר אחרים לבדו. פעולותיו האמיצות וגבורתו יוצאת הדופן הצילו את חייהם של יועץ אמריקני אחד ו-13 חיילים וייטנאמים. כתוצאה מפעולותיו הפלוגה חזרה להיות יחידה לוחמת אפקטיבית ומנעה את תבוסת הכוחות הידידותיים לאויב חזק ונחוש. סרן ג'ייקובס, באמצעות אומץ ואבירות בפעולות שתואמות את המסורת המכובדת ביותר של השירות הצבאי, הביא כבוד רב לעצמו, ליחידתו ולצבא ארצות הברית." מדיה וקבצים בנושא ג'ק ג'ייקובס בוויקישיתוף קרן מדליית הכבוד (אורכב 20.06.2008 בארכיון Wayback Machine). גיבורים יהודים באמריקה מאתר ה Florida Atlantic University. סרטון של ג'ק ג'ייקובס מדבר על תפיסת החיילים הבריטים במפרץ הפרסי. ג'ק ג'ייקובס מאתר הספרייה הצבאית ע"ש פריצקר. פרופיל של ג'ק ג'ייקובס מאתר MSNBC. ג'ק ג'ייקובס, במסד הנתונים הקולנועיים IMDb (באנגלית) פרופיל של ג'ק ג'ייקובס מאתר MSNBC.